Bryn
        
         (i Oslo)
Store norske leksikon,Geografi,Norges geografi,Oslo
Bryn er et industristrøk, et boligstrøk og en jernbanestasjon i det østlige Oslo, beliggende i den sørvestligste delen av Alna bydel. Det omfatter også Teisen og Søndre Fjellhus i nord.
Jernbanestasjonen fra 1854 ligger 4 kilometer øst for Oslo Sentralstasjon, på Hovedbanen, som krysses av t-banelinjene til Bergkrystallen, Mortensrud og Ellingsrudåsen. Ring 3 og to andre hovedveier til de sørøstlige bydeler går på hver sin bro over jernbanen og Alna-elva. Bryn er et større forretningssenter og servicesenter. Navnet er etter Bryn gård, som tidligere lå her. Beliggenheten ved Brynsfossen i Alna ga grunnlag for allsidig industri. Den store industriutbyggingen kom på 1800-tallet, og særlig da jernbanen ble lagt gjennom strøket. Med industrien fulgte boligutbygging. Bryn skole ble åpnet i 1900 og fikk tilbygg i 1930. Bryn brannstasjon åpnet i 1927. Østensjøbanen åpnet i 1926, og etter t-baneutbyggingen trafikkeres Bryn (Brynseng stasjon) av tre linjer. Bryn senter, da et av Oslos største kjøpesentra, åpnet i 1992. Kart  Les mer i Store norske leksikon Oslo